Virallinen lehti nro C 158 , 25/05/1998 s. 0144



KIRJALLINEN KYSYMYS E-3776/97 komissiolle esittäjä(t): Mihail Papayannakis (GUE/NGL) (21. marraskuuta 1997) Aihe: Arsenikkisäiliö Albaniassa Lehdistössä esiintyneiden tietojen ja Albaniassa vierailleen Italian senaatin puheenjohtajan esittämien syytösten mukaan Fierin alueella on arsenikkia sisältävä säiliö, joka on hajoamisen partaalla. Tämä säiliö on hylätyllä kemiantehtaalla ja sisältää 800 kuutiometriä nestettä. Jos säiliö murtuu, vaarallinen neste päätyy eteläiseen Adrianmereen ja saastuttaa Albanian rantojen lisäksi myös Kreikan ja Italian merialueet. Kreikka ja Italia ovat sopineet Albanialle annettavasta taloudellisesta avusta säiliön korjaamiseksi. Komissiolta kysytään: Tietääkö se nämä tosiseikat ja aikooko se antaa Albanialle taloudellista tukea tämän ympäristötuhon välttämiseksi? Komission jäsenen Hans Van den Broekin komission puolesta antama yhteinen vastaus kirjallisiin kysymyksiin E-3536/97, E-3739/97 ja E-3776/97 (5. tammikuuta 1998) Kestävän kehityksen periaatteet ohjaavat yhteisön Albanialle antamaa tukea ympäristöasioissa. Tuki perustuu vuonna 1993 hyväksytyn ympäristöä koskevan kansallisen toimintasuunnitelman mukaiseen Albanian hallituksen ympäristöpolitiikkaan. Komissio on erityisesti tukenut yksilöityjä etusijalle asetettuja toimia ja tehnyt seuraavat aloitteet: * vuosille 1993*1999 on varattu yhteensä 28,7 miljoonaa ecua (474 miljoonan ecun kokonaismäärästä) Phare-ohjelman yhteydessä toteutettaviin ympäristöön liittyviin hankkeisiin (toimielinten lujittaminen, politiikkoihin liittyvä neuvonta, kosteikkojen hoito, vesi- ja jätehuollon strategiat, vedenjakelun ja jäteveden käsittelyn infrastruktuuri, torjunta-aineiden käsittely). Lisäksi Italian ja Kreikan kanssa rajayhteistyöohjelmina toteutettavien jätevesien käsittelyhankkeiden rahoitus on harkittavana. Toimintaa täydennetään Albanian kehityssuunnitelman varoista rahoitettavilla pienimuotoisilla hankkeilla, joilla on välitön vaikutus ympäristöön, * LIFE-ohjelman 2,1 miljoonan ecun suuruisilla varoilla tuetaan jätehankkeita Phare-aloitteiden ja rannikkoalueiden hoidon jatkotoimenpiteiden muodossa. Avunantajien kokouksia varten laaditussa komission mietinnössä esitetään ympäristöön liittyvät toimet ensisijaisina kohteina tulevaisuuden rahoituksen kannalta. Sekä paikalliset viranomaiset että kansainvälinen yhteisö ovat esittäneet kokouksissa voimakkaita kantoja kestävän kehityksen tukemiseksi. Albaniaan on jäänyt aikaisemmin sovelletun keskusjohtoisen talouden ajalta huomattavia määriä kolmansien maiden toimittamia tai Albanian itsensä tuottamia torjunta-aineita ja muita vaarallisia jätteitä. Epätoivottuja varastoja sijaitsee useissa paikoissa ja niihin liittyy ihmisten terveyteen ja ympäristöön kohdistuvia suuria vaaroja. Tästä on myös kyse arvoisan parlamentin jäsenen mainitsemassa Fierissä sijaitsevan arsenikkisäiliön tapauksessa. Olisi korostettava, että epätoivottujen aineiden turvallisessa käsittelyssä päävastuu on niitä käyttäneillä tai tuottaneilla yrityksillä (saastuttaja maksaa -periaatteen mukaisesti) ja vasta viimeisessä vaiheessa Albanian viranomaisilla. Komissio on kuitenkin tehnyt aloitteita Albanian maatalousministeriön sekä terveys- ja ympäristöministeriön sellaisten pyrkimysten tukemiseksi, jotka koskevat haitallisten aineiden käsittelyn parantamista. Ensimmäisenä aloitteena nimettiin vuonna 1993 asiantuntija tutkimaan kokonaistilannetta ja antamaan suosituksia varastojen käsittelemiseksi. Asiantuntijanraportin perusteella paikalliset viranomaiset laativat ohjelman määrien vähentämiseksi mahdollisimman pieniksi käyttämällä vanhoja varastoja mahdollisuuksien mukaan niiden alkuperäiseen tarkoitukseen, käyttämällä tiettyjä tuotteita kemianteollisuuden raaka-aineina, sijoittamalla kaatopaikalle tiettyjä pitoisuuksiltaan alhaisia vaarattomia aineita ja polttamalla tiettyjä pitoisuuksiltaan alhaisia jauheita ja pölyjä kiinteää polttoainetta käyttävissä sementtitehtaissa. Vuonna 1996 sovittiin Phare-ohjelman yhteydessä Albanian aloitteiden tukemisesta laaja-alaisen jätteiden käsittelyohjelman osalta 1,7 miljoonalla eculla. Kyseiseen ohjelmaan kuuluvat (i) täysin käyttökelvottoman 200 tonnin torjunta-ainemäärän käsittely, (ii) Durresin torjunta-ainetehtaalla varastoidun, klooriorgaanisen Lindane-hyönteistentorjunta-aineen (valmistus lopetettu Albaniassa) valmistajalta peräisin olevan 200 tonnin myrkyllisen sivutuotemäärän käsittely sekä (iii) kahden tonnin elohopeatuotemäärän ja 9,1 tonnin arsenikkituotemäärän (mukaan lukien Fierissä varastoidut tuotteet) uudelleenpakkaaminen ja pitkäaikainen varastointi Albaniassa. Phare-ohjelman teknisen avun ja rahoitusavun turvin laaditaan tarvittavat yksityiskohtaiset suunnitelmat kyseisten torjunta-aineiden epätoivottujen määrien käsittelemiseksi turvallisella ja ympäristöystävällisellä tavalla voimassa olevien yhteisön säännösten mukaisesti. Ohjelmaan sisältyy myös koulutusta erityisesti ekologisen ja orgaanisen maatalouden alalla. Komissio tarkastelee parhaillaan tilannetta arvioidakseen, mitä olisi erityisesti tehtävä lyhyellä aikavälillä ottaen huomioon varsinkin turvallisuudessa esiintyvät puutteet tietyillä aloilla. Ohjelma on tarkoitus panna täytäntöön vuoden 1998 puolivälissä.